22/05/2020 | Administración LocalMunicipal
Mugardos
Delegación de competencias nos membros da corporación municipal

O Sr. Alcalde do Concello de Mugardos, con data 14.05.2020, dictou a Resolución que de seguido se transcribe: Mediante decreto número 1414/2019, do 13 de decembro de 2019, designáronse os membros da Xunta de Goberno Local e as Tenencias de Alcaldía. Así mesmo, mediante o decreto número 1478/2019, de 27 de decembro de 2019, tense conferido delegación xenérica, nas materias relativas a Obras, Servizos e Medioambiente, a prol do membro da Xunta de Goberno Local D. Per Somlea Porteous. E considerando necesario concretar as materias das áreas de obras, servizos e medioambiente nas que o citado concelleiro ostentará a delegación, pola presente, ao abeiro do disposto no artigo 23.4 da Lei 7/1985, do 2 de abril, reguladora das bases do réxime local; no artigo 61.3 da Lei 5/1997, do 22 de xullo, de administración local de Galicia; nos artigos 8 e 126 do Regulamento orgánico de funcionamento (publicado no BOP nº 85, do 06/05/2013); e nos artigos 43.3 e 44 do Regulamento de organización, funcionamento e réxime xurídico das entidades locais, aprobado polo Real decreto 2568/1986, do 28 de novembro (ROF), RESOLVO: 1º.- Modificar a delegación xenérica conferida a prol do membro da Xunta de Goberno Local, D. Per Somlea Porteous, mediante a Resolución da Alcaldía número 1478/2019, de 27.12.2019, concretando as materias das áreas de obras, servizos e medioambiente nas que ostentará as competencias delegadas, e que son as que de seguido se relacionan: - Área de obras, correspóndelle a dirección política de dita área incluíndo a facultade de dirixir os servizos correspondentes así como a de xestionalos en xeral, e sen a facultade de resolver mediante actos administrativos que afecten a terceiros. Esta delegación concrétase nas seguintes materias: - Seguemento, supervisión e coordinación de tódalas obras municipais. - Asinar as actas de reformulo e de comprobación do reformulo. - Asinar actas de recepción de obras. - Área de servizos, correspóndelle a dirección política de dita área incluíndo a facultade de dirixir os servizos correspondentes así como a de xestionalos en xeral, e sen a facultade de resolver mediante actos administrativos que afecten a terceiros. Esta delegación concretase nas seguintes materias: - Autorización, apertura, ordeamento e desenvolvemento dos sectores relativos ao mercado municipal, venda ambulante e feiras quincenais. - Dirixir, impulsar e inspeccionar os servizos que se prestan ao concello en materia de seguridade cidadá, protección civil, parques, xardíns e servizos de abastecemento de auga, depuración de augas residuais e recollida de lixo e limpeza viaria, recabando os asesoramentos técnicos necesarios. - Elaborar campañas de prevención e formación cidadá no ámbito da seguridade cidadá. - A xestión da seguridade viaria e sinalización. - Asinar actas de recepción de subministracións. - Informes de insuficiencia de medios para expedientes de contratación. - Área de medioambiente, correspóndelle a dirección política de dita área incluíndo a facultade de dirixir os servizos correspondentes así como a de xestionalos en xeral, e sen a facultade de resolver mediante actos administrativos que afecten a terceiros. Esta delegación concretase nas seguintes materias: - Vixilancia do cumprimento das obrigas do Concello na xestión da biomasa vexetal e retirada de espacies arbóreas impostas na normativa vixente, e a incoación dos expedientes medioambientais correspondentes. - Xestión das incidencias que se poidan producir no ámbito relativo ao control sanitario do medioambiente (contaminación atmosférica, abastecemento de augas, saneamento de augas residuais, residuos urbanos e industriais e cemiterios). 2º.- A delegación xenérica comprende as seguintes facultades respecto as atribucións delegadas: 1.- A sinatura dos actos de trámite relacionados co seu ámbito de actuación (inicio de expedientes, propostas de resolución, envío de anuncios a boletíns oficiais, emisión de escritos, peticións e comunicacións a outras administracións no ámbito da súa concellaría e sinatura de certificados). 3º.- Na documentación asinada en virtude desta delegación farase constar a autoridade de procedencia e a autorización da delegación.4º.- Notifíquese persoalmente ao concelleiro designado, para a súa aceptación expresa, segundo dispón o artigo núm.8 do ROM, dese conta da presente resolución ao Pleno da Corporación na primeira sesión que teña lugar, e publíquese no Boletín Oficial da Provincia da Coruña, e mais no taboleiro de anuncios da Casa do Concello, sen prexuízo da súa efectividade dende o día seguinte ao da súa data, conforme se indica no artigo 44 do citado Regulamento de organización, funcionamento e réxime xurídico das entidades locais. Mugardos, asinado dixitalmente na data que figura na marxe polo alcalde.” Asinado dixitalmente polo sr. Alcalde, D. Juan Domingo de Deus Fonticoba, en data 14 de maio de 2020.